ຫ້ອງການກະຊວງການເງິນ-ຫ້ອງການກະຊວງແຜນການ ແລະ ການລົງທຶນເຕະບານມິດຕະພາບ
ໃນວັນທີ 19 ມັງກອນ 2018 ທີ່ເດີ່ນບານເຕະອາໂລຮາ, ນະຄອນຫລວງວຽງຈັນ, ຫ້ອງການກະຊວງການເງິນ ແລະ ຫ້ອງການ ກະຊວງແຜນການ ແລະ ການລົງທຶນ ໄດ້ຈັດກິດຈະກໍາແຂ່ງຂັນກິລາບານເຕະມິດຕະພາບຍິງ-ຊາຍຂຶ້ນ,ໂດຍການເຂົ້າຮ່ວມຂອງທ່ານ ສົມບູນ ອິນທະປັດຖາ ຫົວໜ້າຫ້ອງການກະຊວງການເງິນ ແລະ ທ່ານ ວັນທະນາ ນໍລິນທາ ຮອງຫົວໜ້າຫ້ອງການກະຊວງແຜນການ ແລະ ການລົງທຶນ, ພ້ອມດ້ວຍບັນດານັກກິລາຈາກສອງພາກສ່ວນເຂົ້າຮ່ວມຢ່າງເປັນຂະບວນຟົດຟື້ນ.
ການຈັດກິດຈະກໍາແຂ່ງຂັນກິລາບານເຕະມິດຕະພາບຍິງ-ຊາຍລະຫວ່າງ ຫ້ອງການກະຊວງການເງິນກັບຫ້ອງ ການກະຊວງແຜນການ ແລະ ການລົງທຶນ ໃນຄັ້ງນີ້, ເພື່ອເປັນການຊົມເຊີຍຜົນສໍາເລັດໃນການຖອດຖອນບົດຮຽນຂອງການຈັດກອງປະຊຸມຮ່ວມກັນລະຫວ່າງ 2 ກະຊວງ ໃນຄັ້ງວັນທີ 27 ທັນວາ 2017 ຜ່ານມາ ແລະ ທັງເປັນການຜູກ ແໜ້ນຄວາມສາມັກຄີໃນການເຄື່ອນໄຫວສ້າງຂະບວນການແລກປ່ຽນບົດຮຽນເຊິ່ງກັນ ແລະ ກັນລະຫວ່າງສອງຫ້ອງການກະຊວງໃຫ້ມີຄວາມແໜ້ນແຟ້ນຍິ່ງຂຶ້ນ.
ຕະຫລອດໄລຍະເວລາການແຂ່ງຂັນກິລາມິດຕະພາບໃນຄັ້ງນີ້, ໄດ້ດໍາເນີນໄປຢ່າງເປັນຂະບວນຟົດຟື້ນ ແລະ ເຕັມໄປດ້ວຍນໍ້າໃຈຈິດມິດຕະພາບທີ່ດີຕໍ່ກັນ, ຜ່ານການແຂ່ງຂັນກິລາຜົນປະກົດວ່ານັກກິລາທີມຊາຍຫ້ອງການກະຊວງການເງິນສາມາດເອົາຊະນະນັກກິລາທິມຊາຍຫ້ອງການກະຊວງແຜນການ ແລະ ການລົງທຶນ 4-3 ປະຕູ, ສ່ວນນັກກິລາທີມຍິງຫ້ອງການກະຊວງແຜນການ ແລະ ການລົງທຶນສາມາດໄດ້ເອົາຊະນະນັກກິລາທີມຍິງຫ້ອງການກະຊວງການເງິນ 2-0 ປະຕູ.
ແຫລ່ງຂ່າວແຈ້ງໃຫ້ຮູ້ຕື່ມອີກວ່າ: ໃນຕອນບ່າຍຂອງວັນດຽວກັນທີ່ກະຊວງການເງິນ, ທ່ານ ສົມບູນ ອິນທະປັດຖາ ຫົວໜ້າຫ້ອງການກະຊວງການເງິນຍັງໄດ້ນໍາພາອ້າຍນ້ອງພະນັກງານຈາກບັນດາກົມອ້ອມຂ້າງກະຊວງການເງິນ, ສ້າງຄວາມສາມັກຄີພາຍໃນ ແລະ ຮ່ວມໃຈກັນອອກແຮງງານ, ໂດຍການປັດກວດອານາໄມຕາມຂອບເຂດອ້ອມຂາງກະຊວງການເງິນດ້ວຍຄວາມສະອາດຈົບງາມ, ເພື່ອເປັນການສ້າງຂະບວນການສະເຫລີມສະຫລອງ ວັນສ້າງຕັ້ງກອງທັບ ປະຊາ ຊົນລາວ ຄົບຮອບ 69 ປີ (ວັນທີ 20 ມັງກອນ 1949-20 ມັງກອນ 2018) ຢ່າງເປັນຂະບວນຟົດຟື້ນ.
ພາບ-ຂ່າວ: ນາງ ສອນໄຊ.